b'\n_START_ARTICLE_\nSejarah Mexico\n_START_SECTION_\nKemerdekaan Mexico\n_START_PARAGRAPH_\nPada 16 September 1810, Miguel Hidalgo y Costilla, seorang paderi kariah kriolo, menyeru supaya pemberontakan (Grito de Dolores) dimulakan terhadap Sepanyol. Pada tahun 1821, Sepanyol bersetuju untuk memberikan kemerdekaan kepada Mexico._NEWLINE_Selama 22 tahun ketakstabilan yang teruk menyusul kemerdekaan Mexico, dengan presidennya ditukarkan sebanyak 36 kali, iaitu lebih kurang 7 hingga 8 bulan sekali pada puratanya. Pada tahun 1836, Texas memberontak terhadap kerajaan Mexico kerana penghapusan pengabdian. Para petani Texas yang kaya memerlukan abdi untuk mengerjakan ladang mereka tetapi tidak dapat memperolehnya di bawah kerajaan Mexico. Pada tahun 1845, Kongres Amerika Syarikat mengundi untuk mengilhakkan Texas dan mencetuskan Perang Mexico-Amerika, dengan askar-askar Amerika Syarikat menawan Bandaraya Mexico. Di bawah Persetiaan Guadalupe Hidalgo (1848), Mexico menyerahkan Texas, California, Utah, Colorado, dan kebanyakan New Mexico dan Arizona kepada Amerika Syarikat. Masyarakat Maya memberontak terhadap dipertuan mereka pada akhir 1840-an dan hampir berjaya menghalau mereka dari Semenanjung Yucat\xc3\xa1n. Menjelang tahun 1862, Mexico telah banyak berhutang kepada Britain, Perancis dan Sepanyol, dengan ketiga-tiga negara ini menghantar sebuah pasukan bersama untuk menuntut hutang mereka.\n_START_SECTION_\nBerakhirnya hegemoni PRI\n_START_PARAGRAPH_\nPada tahun 2000, dalam sebuah pilihan raya yang paling bebas dan adil yang tidak pernah disaksikan sejak Revolusi Mexico, Vicente Fox, calon presiden Parti Tindakan Nasional (PAN) dan bekas presiden Coca-Cola Mexico, menewaskan Francisco Labastida, calon PRI dan pengganti Zedillo. Dengan itu, penguasaan parti PRI selama 71 tahun sekaligus ditamatkan. Walaupun demikian, parti PRI masih merupakan sebuah parti pembangkang yang utama di Mexico._NEWLINE_Presiden Fox telah berusaha untuk menegaskan peranan Mexico sebagai salah satu pemain antarabangsa, dan telah memberikan sokongan yang kuat kepada Amerika Syarikat sejak Peristiwa 11 September, dengan pengawasan di sempadan utara Mexico diketatkan._NEWLINE_Sementara itu, khabar-khabar angin tentang amalan rasuah kerajaan sekali lagi tersebar, kegiatan-kegiatan kartel dadah negara yang termasyhur terus menjadi tajuk berita, dan kadar jenayah yang melambung naik mencemari imej Mexico sebagai sebuah destinasi melancong yang dimegah-megahkan.'